text: Fyrværkeri gik af i bilen: To mænd kvæstet
  21 december 2017 kl. 18.12
  To mænd på henholdsvis 22 og 35 år blev torsdag kvæstet ved et fyrværkeriuheld i Haderslev. Politiet har en formodning om, at de selv antændte fyrværkeriet i bilen.
  Politiet modtog anmeldelsen kort efter klokken 18. De to mænd befandt sig i en bil på Østergade i Haderslev, da noget fyrværkeri sprang i luften, mens de befandt sig i bilen.
  Den ene mand er blandt andet blevet ramt i øjet, mens den anden mand har fået beskadiget sin hånd. De er begge kørt på hospitalet, oplyser vagtchef ved Syd- og Sønderjyllands Politi, Erik Lindholdt, til TV SYD.
  - Vi har en formodning om, at de selv har antændt fyrværkeriet, men vi har ikke haft mulighed for at tale med dem endnu, siger Erik Lindholdt, til TV SYD.
  Ifølge Syd- og Sønderjyllands Politi har der de seneste dage været flere episoder, hvor fyrværkeri er blevet smidt fra kørende biler i Haderslev.
  Politiet kan dog endnu ikke sige, om der er nogen relation til de seneste hændelser.
  
  